b"\n_START_ARTICLE_\nAxel T\xc3\xb3rgar\xc3\xb0\n_START_PARAGRAPH_\nAxel Wenningstedt T\xc3\xb3rgar\xc3\xb0 (f\xc3\xb8dt 31. marts 1923 i T\xc3\xb3rshavn, d\xc3\xb8d 24. marts 2011) var en f\xc3\xa6r\xc3\xb8sk pr\xc3\xa6st, forfatter og overs\xc3\xa6tter. Han var \xc3\x9atvarp F\xc3\xb8royas f\xc3\xb8rste direkt\xc3\xb8r, han startede i 1957 og var direkt\xc3\xb8r indtil 1960, da han blev indsat som pr\xc3\xa6st i Nor\xc3\xb0urstreymoy; Fra 1980'erne frem til sin d\xc3\xb8d oversatte han flere b\xc3\xb8ger til f\xc3\xa6r\xc3\xb8sk fra bl.a. engelsk og gr\xc3\xa6sk.\n_START_SECTION_\nBaggrund\n_START_PARAGRAPH_\nHans for\xc3\xa6ldre var H.C.W. T\xc3\xb3rgar\xc3\xb0 fra T\xc3\xb3rshavn og Valborg f. Eide fra N\xc3\xb3lsoy. Hans kone var Margreta Danielsen, datter af S\xc3\xb8ren Danielsen og Dagmar, f\xc3\xb8dt Joensen, fra Mi\xc3\xb0v\xc3\xa1gur. Han er far til S\xc3\xbasanna T\xc3\xb3rgar\xc3\xb0, Ria T\xc3\xb3rgar\xc3\xb0 og Hans T\xc3\xb3rgar\xc3\xb0, som alle er skuespillere. Axel T\xc3\xb3rgar\xc3\xb0 var den f\xc3\xb8rste der tog b\xc3\xa5de preliminerbevis og gymnasiebevis i T\xc3\xb3rshavn, han blev student i 1941, som var midt under 2. verdenskrig, da F\xc3\xa6r\xc3\xb8erne var afsk\xc3\xa5ret fra Danmark, da de to lande var besat af henholdsvis Storbritannien og Tyskland. T\xc3\xb3rgar\xc3\xb0 blev derfor n\xc3\xb8dt til at vente til efter krigen med at f\xc3\xa5 sig en uddannelse. I krigs\xc3\xa5rene arbejdede han som l\xc3\xa6rervikar i G\xc3\xb8ta, Funningur og T\xc3\xb3rshavn, og som assisten for D\xc3\xa1njal B\xc3\xa6rentsen, som rejste rundt p\xc3\xa5 F\xc3\xa6r\xc3\xb8erne med gasmasker, men det meste af tiden arbejdede han som assistant contractor og military interpreter for det britiske milit\xc3\xa6r. Efter krigen rejste han til K\xc3\xb8benhavn, hvor han studerede teologi. Han tog embedseksamen i teologi ved K\xc3\xb8benhavns Universitet i 1954."